《龙云寺次罗竦韵》
宋代·杨寅

路转羊肠望眼舒，篮舆更入道人居。
千林黄叶新霜后，四面青山夕照余。
幽梦乍惊鱼鼓响，小诗闲向竹窗书。
炉烟茗碗匆匆话，已觉人间万象虚。

作者简介：杨寅，字少云，山阴（今浙江绍兴）人。孝宗乾道二年（一一六六）同进士出身（《南宋馆阁续录》卷七）。历泾县尉（《永乐大典》卷一一九八○引《径城志》）、秘书丞、著作郎（《南宋馆阁续录》卷七、八）、宗正寺主簿（《宋会要辑稿》选举二一之七）。今录诗二首。